‘Rassiste nie hier welkom’Mmusi Maimane. Foto: DA Mmusi Maimane, die leier van die DA, het Dinsdag gesê rassiste moet nie eens die moeite doen om vir dié party te stem nie. Hy het ŉ skare by die Apartheidsmuseum in Johannesburg toegespreek en gesê daar is nie plek vir rassiste in die party nie. “Rassiste is nie welkom in die DA nie. As jy daaraan dink om vir die DA te stem en jy is ŉ rassis, moet asseblief nie vir ons stem nie,” het hy gesê. “Ons het ŉ plig om op te tree teen mense wat betrokke is by rassediskriminasie en -mobilisering. Daar is nie ŉ plek in die DA vir mense wat glo hul velkleur verhef hulle bo ander nie. Geen DA-lid moet tevrede wees totdat ons nie die strukturele ongelykheid in ons samelewing fundamenteel aangespreek het nie. Geen DA-lid moet ooit ŉ blinde oog na rassisme draai nie, maak nie saak hoe subtiel dit mag wees nie.” Sy toespraak is met luide applous verwelkom. Hy het gesê hy gaan binnekort ŉ rassisme-eed bekend stel wat deur elke lid onderteken moet word as hulle by die party aansluit. Die eed vereis van die ondertekenaar om die waardes van die land se grondwet te handhaaf, diskriminasie te verwerp en ooreen te kom om nie rasseverdeling te laat voortbestaan of die waardigheid van ander te ondermyn nie. Klik hier om sy volledige toespraak te lees.